
NORAKSTS

Piegādes līgums
par bezpilota lidaparātu iegādi Valsts robežsardzes un FRONTEX vajadzībām
Rīgā

	[bookmark: _Hlk215218324]2025. gada 22.decembrī
	Nr. 75-2025



Valsts robežsardze (turpmāk — pasūtītājs), tās priekšnieka vietnieka (Galvenās pārvaldes priekšnieka) Jura Martukāna personā, kurš rīkojas uz Valsts robežsardzes 2017. gada 27. decembra reglamenta Nr. 32 “Valsts robežsardzes reglaments” pamata, no vienas puses, un
[bookmark: _Hlk215218796][bookmark: _Hlk215218891]	Colugo Systems Ltd. (turpmāk — izpildītājs), tās izpilddirektores Merav Kirshner personā, kura rīkojas saskaņā ar pilnvarotās personas paraksta pilnvarām, no otras puses,
pamatojoties uz Finansiāla atbalsta instrumenta robežu pārvaldībai un vīzu politikai 2021.-2027. gadam (RPVP) nacionālās programmas projektu Nr. VRS/RPVP/2024/1 un pasūtītāja rīkotā atklātā konkursa “Bezpilota lidaparātu iegāde Valsts robežsardzes un FRONTEX vajadzībām” (iepirkuma identifikācijas numurs: VRS 2024/27-01-GP-IDF) rezultātiem, noslēdz šo līgumu:

1. Līgumā lietotie termini
1.1. Puse — pasūtītājs un izpildītājs.
1.2. Līgums — šis dokuments (tostarp tā pielikumi).
1.3. Tehniskais piedāvājums — līguma 1. pielikums “Tehniskais piedāvājums”.
1.4. Finanšu piedāvājums — līguma 2. pielikums “Finanšu piedāvājums”.
1.5. Avansa atmaksas garantija — līguma 3. pielikums “Avansa atmaksas garantija”.
1.6. Garantijas laika saistību izpildes garantija — līguma 4. pielikums “Garantijas laika saistību izpildes garantija”.
1.7. Prece — tehniskajā piedāvājumā norādītā bezpilota lidaparātu sistēma.
1.8. Pakalpojums — pasūtītāja personāla apmācības lietot preci.
1.9. Preces / pakalpojuma nodošanas/pieņemšanas akts — līguma 5. pielikums “Preces/pakalpojuma nodošanas/pieņemšanas akts”.
1.10. Elektroniskais rēķins — samaksas pieprasījums, kas sagatavots atbilstoši Grāmatvedības likumā attaisnojuma dokumentiem izvirzītajām prasībām un kas izsniegts, nosūtīts un saņemts strukturētā elektroniskā formā, kas ļauj to automātiski un elektroniski apstrādāt.
1.11. Attaisnojuma dokuments — atbilstoši Latvijas Republikas, Eiropas Savienības dalībvalsts vai trešās valsts nacionālo normatīvo aktu prasībām noformēts rēķins angļu vai latviešu valodā (INVOICE).

2. Līguma priekšmets 
	Izpildītājs apņemas piegādāt preci un sniegt pakalpojumu un pasūtītājs apņemas pieņemt piegādāto preci un sniegto pakalpojumu, kā arī samaksāt par to atbilstoši līguma noteikumiem.

3. Līgumcena un norēķinu kārtība
3.1. [bookmark: _Hlk215219149]Līgumcena, kuru pasūtītājs samaksā izpildītājam par preces piegādi un pakalpojuma sniegšanu, ir 1 599 640,00 EUR (viens miljons pieci simti deviņdesmit deviņi tūkstoši seši simti četrdesmit euro un 0 centi). Līgumcenā iekļauti visi ar preces piegādi un pakalpojuma sniegšanu saistītie izpildītāja tiešie un netiešie izdevumi un riski, tai skaitā, visi nodokļi (izņemot pievienotās vērtības nodokli) un nodevas, kā arī ar neparedzēto darbu izpildi saistītie izdevumi.
3.2. Pasūtītājs samaksu par preces piegādi un sniegto pakalpojumu veic šādā kārtībā:
3.2.1. [bookmark: _Hlk215219395]priekšapmaksu — 319 928,00 EUR (trīs simti deviņpadsmit tūkstoši deviņi simti divdesmit astoņi  euro un 0 centi) — pasūtītājs samaksā izpildītājam 30 (trīsdesmit) dienu laikā pēc dienas, kad izpildītājs iesniedzis pasūtītājam elektronisko rēķinu un avansa atmaksas garantiju;
3.2.2. [bookmark: _Hlk215219559]atlikušo līgumcenas daļu — 1 279 712,00 EUR (viens miljons divi simti septiņdesmit deviņi tūkstoši septiņi simti divpadsmit euro un 0 centi) — pasūtītājs samaksā izpildītājam 30 (trīsdesmit) dienu laikā pēc dienas, kad pasūtītājs pieņēmis preci un sniegto pakalpojumu un izpildītājs ir iesniedzis pasūtītājam abpusēji parakstītu preces / pakalpojuma nodošanas – pieņemšanas aktu, elektronisko rēķinu un garantijas laika saistību izpildes garantiju.
3.3. Visi norēķini starp pasūtītāju un izpildītāju notiek euro, izmantojot bezskaidras naudas norēķinus. Par jebkura līgumā noteiktā maksājuma izdarīšanas datumu tiek pieņemts datums, kas ir norādīts bankas iestādes vai Valsts kases maksātājam izsniegtajā maksājuma uzdevumā.
3.4. Izpildītājs pasūtītājam iesniedz strukturētu elektronisko rēķinu (attaisnojuma dokumentu, kas nav preču / pakalpojumu piegādes dokuments). Izpildītājam ir pienākums papildus saistošo normatīvo aktu prasībām strukturētā elektroniskajā rēķinā (attaisnojuma dokumentā) iekļaut šādu informāciju – pasūtītāja piešķirto līguma datumu, numuru un Finansiāla atbalsta instrumenta robežu pārvaldībai un vīzu politikai 2021.-2027. gadam (RPVP) nacionālās programmas projekta numuru.
3.5. Pievienotās vērtības nodoklis tiek aprēķināts un maksāts saskaņā ar Latvijas Republikas normatīvajiem aktiem.

4. Līguma izpilde
4.1. Preces piegādes un pakalpojuma izpildes termiņš ir noteikts tehniskajā piedāvājumā. Izpildītājs saskaņo ar pasūtītāju konkrētu preces piegādes un pakalpojuma sniegšanas  datumu un laiku. Saskaņojot ar pasūtītāju, piegādātājs preces piegādes termiņā nodrošina pasūtītāja personāla apmācības saskaņā ar tehniskajā piedāvājumā noteikto.
4.2. Prece vai pakalpojuma izpilde neatbilst līguma noteikumiem, ja:
4.2.1. prece vai pakalpojums neatbilst normatīvajos aktos vai normatīvtehniskajos dokumentos noteiktajām prasībām, vai parasti izvirzāmām prasībām — precei vai pakalpojuma izpildei nepiemīt īpašības un izpildījums, kāds parasti piemīt tāda paša veida precei vai pakalpojumam un kādu pasūtītājs var pamatoti gaidīt, ņemot vērā preces vai pakalpojuma raksturu;
4.2.2. prece vai pakalpojums nav derīgi mērķiem, par kuriem pasūtītājs tieši vai netieši paziņojis izpildītājam, slēdzot līgumu;
4.2.3. par preci vai pakalpojumu sniegta maldinoša, nepatiesa, nepilnīga vai neskaidra (pretrunīga, nesalasāma) informācija vai tā nav sniegta vispār, un tāpēc preci vai pakalpojumu nav iespējams izmantot paredzētajam nolūkam vai arī tas rada, vai var radīt apdraudējumu videi, pasūtītāja mantai vai pasūtītāja darbinieku veselībai, dzīvībai;
4.2.4. prece ir viltota.
4.3. Pirms pieņemt preci un pakalpojumu, pasūtītājs ir tiesīgs 15 (piecpadsmit) darbdienas pēc dienas, kad notikusi preces piegāde un pakalpojuma sniegšana, veikt nodotās preces un sniegtā pakalpojuma pārbaudi. Preces un pakalpojuma pārbaude neierobežo pasūtītāja tiesības uz garantijas saistībām.
4.4. Ja prece piegādāta vai pakalpojums sniegts neatbilstoši līguma noteikumiem, tostarp prece piegādāta vai pakalpojums sniegts nepilnā apjomā, pasūtītājs neparaksta preces / pakalpojuma nodošanas – pieņemšanas aktu, kas apliecinātu preces un pakalpojuma pieņemšanu, un nepieņem preci un pakalpojumu, bet sagatavo un rakstveidā iesniedz izpildītājam motivētu atteikumu pieņemt preci un pakalpojumu sakarā ar piegādātās preces un sniegtā pakalpojuma neatbilstību līguma noteikumiem.
4.5. Izpildītājs par saviem līdzekļiem novērš piegādātās preces un sniegtā pakalpojuma neatbilstību līguma noteikumiem un atbild par preces piegādes un pakalpojuma sniegšanas termiņa kavējumu, kas var rasties novēršot neatbilstību.
4.6. Preces un pakalpojuma pieņemšanu apliecina abu pušu parakstīts preces / pakalpojuma nodošanas – pieņemšanas akts.
4.7. Viss risks par preci un sniegto pakalpojumu gulstas uz izpildītāju līdz preces un pakalpojuma pieņemšanas brīdim.
4.8. [bookmark: p42][bookmark: p-602324]Risku par līgumā neparedzētām piegādēm, darbiem un pakalpojumiem, kas nepieciešami līguma pilnīgai izpildei (turpmāk — neparedzēti darbi), uzņemas izpildītājs, tai skaitā neparedzēto darbu izmaksas, kas nav iekļautas līgumcenā, bet ir nepieciešamas līguma pilnīgai izpildei pasūtītāja pieprasītajā apjomā, kvalitātē un termiņā un kuras izriet no līguma objekta apraksta arī tad, ja tās nav tieši norādītas līgumā.
4.9. Risku par neparedzētiem darbiem uzņemas pasūtītājs, ja:
4.9.1. neparedzēto darbu nepieciešamība ir radusies tādu no līdzēju gribas neatkarīgu apstākļu dēļ, kurus līdzēji, slēdzot līgumu, nevarēja paredzēt;
4.9.2. neparedzētie darbi ir ierosināti pēc pasūtītāja iniciatīvas, pasūtītājam precizējot vai papildinot līguma priekšmetu vai līguma objektu;
4.9.3. līgums objektīvu, no piegādātāja gribas neatkarīgu iemeslu dēļ nav izpildāms, ja netiek veikti neparedzētie darbi.
4.10. Pusēm ir tiesības vienoties par līguma 4.1. apakšpunktā noteiktā preces piegādes un pakalpojuma sniegšanas termiņa pagarināšanu šādos gadījumos:
4.10.1. ja termiņa pagarināšanas nepieciešamība ir radusies no pasūtītāja atkarīgu apstākļu dēļ vai saistībā ar cita līguma (kuru pasūtītājs noslēdzis ar citu piegādātāju) izpildes kavējumu vai pārkāpumu;
4.10.2. ir pārtraukta vai kavēta ārvalstu finanšu instrumenta finansētā projekta, kura ietvaros noslēgts līgums, ieviešana;
4.10.3. ir pārtraukta vai kavēta citas iestādes īstenota ārvalstu finanšu instrumenta finansēta projekta ieviešana, un tas ir saistīts ar līguma izpildi.
4.11. Pusēm ir tiesības vienoties par līguma 4.1. apakšpunktā noteiktā preces piegādes un pakalpojuma sniegšanas termiņa pagarināšanu, ja termiņa pagarināšanas nepieciešamība ir radusies vai ir nepieciešama nepārvaramas varas apstākļu dēļ. Līguma 4.1. apakšpunktā noteiktais termiņš nevar tikt pagarināts, ja tas pārsniedz ārvalstu finanšu instrumenta finansētā projekta termiņu.

5. Avansa atmaksas garantija
5.1. Izpildītājs 1 (viens) mēneša laikā pēc līguma stāšanās spēkā iesniedz pasūtītājam kredītiestādes vai apdrošināšanas sabiedrības (turpmāk — kredītiestāde) izdotu avansa atmaksas garantiju. Izpildītājs iesniedz pasūtītājam avansa atmaksas garantiju, kas pēc satura atbilst līguma 3. pielikumā noteiktajam paraugam.
5.2. Pasūtītājs ir tiesīgs atteikties pieņemt izpildītājs iesniegto avansa atmaksas garantiju un izpildītājs, ja pasūtītājs to pieprasa, iesniedz pasūtītājam jaunu avansa atmaksas garantiju, ja:
5.2.1. avansa atmaksas garantija pēc satura neatbilst līguma 3. pielikumā noteiktajam paraugam;
5.2.2. kredītiestāde, kas izdevusi avansa atmaksas garantiju, nav saņēmusi atļauju (licenci) kredītiestādes darbībai atbilstoši tās valsts normatīvajiem aktiem, kurā tā reģistrēta;
5.2.3. ir pasludināts kredītiestādes, kas izdevusi avansa atmaksas garantiju, maksātnespējas process, ir apturēta kredītiestādes saimnieciskā darbība, ir uzsākta tiesvedība par kredītiestādes bankrotu vai ir ziņas, kas liecina, ka līdz avansa atmaksas garantijas spēkā esamības beigu termiņam kredītiestāde tiks likvidēta.
5.3. Pasūtītājs ir tiesīgs izmantot avansa atmaksas garantiju (t.i., pieprasīt kredītiestādei, kas izdevusi garantiju, izmaksāt pasūtītājam visu vai daļu no garantijā paredzētās naudas summas), lai atgūtu naudu, ko pasūtītājs samaksājis izpildītājam kā priekšapmaksu par līguma izpildi, ja līgums ir izbeigts un izpildītājam saskaņā ar līgumu ir pienākums atmaksāt pasūtītājam visu vai daļu no saņemtās priekšapmaksas.

6. Garantija
6.1. Izpildītājs 24 (divdesmit četri) mēnešus pēc preces piegādes garantē to, ka prece (preces vienība) atbildīs līgumā noteiktajām prasībām, tostarp, ka prece (preces vienība) saglabās līgumā noteiktās lietošanas īpašības, drošumu un izpildījumu. Garantija neaptver pārdotās preces (preces vienības) dabisko nolietošanos, kā arī preces (preces vienības) defektus, kas radušies sakarā ar to, ka prece (preces vienība) lietota neatbilstoši tai paredzētajiem mērķiem.
6.2. Ja pasūtītājs garantijas laikā konstatē preces (preces vienības) defektu, pasūtītājs iesniedz izpildītājam pieprasījumu veikt defektēšanas darbu un/vai novērst preces (preces vienības) defektu, bet izpildītājs 5 (pieci) darba dienu laikā pēc pieprasījuma saņemšanas par saviem līdzekļiem veic defektēšanas darbu. Izpildītājs novērš preces (preces vienības) defektu 10 (desmit) darba dienu laikā. Ja konstatētos trūkumus nevar novērst 10 (desmit) darba dienu laikā, izpildītājs par remonta veikšanas termiņu vienojas ar pasūtītāju. 
6.3. Garantijas saistību izpildījuma nodošanai, pārbaudei un pieņemšanai piemēro analoģisku kārtību tai, kāda līgumā noteikta attiecībā uz preces un pakalpojuma nodošanu, pārbaudi un pieņemšanu.
6.4. Ja izpildītājs nav izpildījis garantijas saistības noteiktajā termiņā, pasūtītājs ir tiesīgs patstāvīgi vai pieaicinot trešās personas veikt visas nepieciešamās darbības, lai novērstu preces (preces vienības) defektu. Izpildītājs kompensē pasūtītājam šādi radušos papildu izdevumus.
6.5. Ja izpildītājs nav piegādājamās preces ražotājs, izpildītājs pēc atsevišķa pasūtītāja pieprasījuma nodrošina pasūtītājam iespēju vērsties tieši pie piegādājamās preces ražotāja ar garantijas prasījumu piegādājamās preces ražotāja izsniegtās garantijas ietvaros.

7. Garantijas laika saistību izpildes garantija
7.1. Izpildītājs 15 (piecpadsmit) dienu laikā pēc dienas, kad pasūtītājs pieņēmis preci, pasūtītājam iesniedz kredītiestādes izdotu garantijas laika saistību izpildes garantiju. Izpildītājs iesniedz pasūtītājam garantijas laika saistību izpildes garantiju, kas pēc satura atbilst līguma 4. pielikumā noteiktajam paraugam.
7.2. Pasūtītājs ir tiesīgs atteikties pieņemt izpildītāja iesniegto garantijas laika saistību izpildes garantiju un izpildītājs, ja pasūtītājs to pieprasa, iesniedz pasūtītājam jaunu garantijas laika saistību izpildes garantiju, ja:
7.2.1. garantijas laika saistību izpildes garantija pēc satura neatbilst līguma 4. pielikumā noteiktajam paraugam;
7.2.2. kredītiestāde, kas izdevusi garantijas laika saistību izpildes garantiju, nav saņēmusi atļauju (licenci) kredītiestādes darbībai atbilstoši tās valsts normatīvajiem aktiem, kurā tā reģistrēta;
7.2.3. ir pasludināts kredītiestādes, kas izdevusi garantijas laika saistību izpildes garantiju, maksātnespējas process, ir apturēta kredītiestādes saimnieciskā darbība, ir uzsākta tiesvedība par kredītiestādes bankrotu vai ir ziņas, kas liecina, ka līdz garantijas laika saistību izpildes garantijas spēkā esamības beigu termiņam kredītiestāde tiks likvidēta.
7.3. Pasūtītājs ir tiesīgs izmantot garantijas laika saistību izpildes garantiju (t.i., pieprasīt kredītiestādei, kas izdevusi garantiju, izmaksāt pasūtītājam visu vai daļu no garantijā paredzētās naudas summas), lai saņemtu naudu, kas pasūtītājam pienākas saskaņā ar līguma 6.4. un 8.3. apakšpunktu, un lai segtu zaudējumus, kas pasūtītājam radušies saistībā ar to, ka izpildītājs nav izpildījis garantijas laika saistības vai nav tās izpildījis līgumā noteiktajā termiņā.
8. [bookmark: _GoBack]Pušu atbildība un līgumsods
8.1. Ja pasūtītājs neievēro līguma 3.2. apakšpunktā noteikto samaksas termiņu, izpildītājam ir tiesības prasīt no pasūtītāja līgumsodu 0,2 % (nulle, komats, divi procenti) apmērā no neapmaksātās summas (bez pievienotās vērtības nodokļa) par katru nokavēto dienu, taču kopumā ne vairāk par 10 % (desmit procenti) no neapmaksātās summas.
8.2. Ja izpildītājs neievēro līguma 4.1. apakšpunktā noteikto preces piegādes un pakalpojuma sniegšanas termiņu, pasūtītājam ir tiesības prasīt no izpildītāja līgumsodu 0,2 % (nulle, komats, divi procenti) apmērā (bez pievienotās vērtības nodokļa) par katru nokavēto dienu, taču kopumā ne vairāk par 10 % (desmit procenti) no līguma kopējās cenas.
8.3. Ja izpildītājs neievēro līguma 6.2. apakšpunktā noteikto garantijas saistību izpildes termiņu, pasūtītājam ir tiesības prasīt no izpildītāja līgumsodu 0,1 % (nulle, komats, viens procenti) apmērā (bez pievienotās vērtības nodokļa) par katru nokavēto dienu, taču kopumā ne vairāk par 10 % (desmit procenti) no līgumcenas.
8.4. Pasūtītājam ir tiesības ieturēt līgumsodus, veicot kārtējos norēķinus ar izpildītāju.
8.5. Puses ir savstarpēji atbildīgas par neuzmanības vai ļaunprātības rezultātā otrai pusei nodarītajiem zaudējumiem pilnā apmērā, tai skaitā par zaudējumiem, kurus nodarījusi līguma izpildei attiecīgās puses pieaicināta trešā persona (piemēram, kurjera pakalpojumu sniedzējs).
8.6. Izpildītājs atbild par jebkuriem patenta, preču zīmes, rūpnieciskās ražošanas, autortiesību un citiem intelektuālā īpašuma tiesību aizskārumiem, kas radušies sakarā ar preces piegādi. Izpildītājam ir pienākums:
8.6.1. bez maksas nekavējoties novērst jebkādu trešo personu tiesību aizskārumu;
8.6.2. pēc pasūtītāja pieprasījuma bez atlīdzības aizstāvēt pasūtītāju trešo personu prasībās par intelektuālā īpašuma tiesību aizskārumu;
8.6.3. segt pasūtītāja izdevumus un zaudējumus, kas rodas saistībā ar trešo personu intelektuālā īpašuma tiesību aizskārumu vai trešo personu celtajām prasībām par intelektuālā īpašuma tiesību aizskārumu.
8.7. Līguma 8.6. apakšpunktā minētās saistības izpildītājam saglabājas neierobežotu laiku pēc visu citu līgumā noteikto saistību izbeigšanās.

9. Nepārvarama vara
9.1. Puse nav atbildīga par saistību, kas tai pielīgtas ar līgumu, neizpildīšanu tiktāl, ciktāl puse pierāda, ka neizpildīšanas cēlonis ir bijuši nepārvaramas varas apstākļi. Nepārvaramas varas apstākļi līguma izpratnē ir: pandēmijas un varas un pārvaldes institūciju rīcība – tiesību aktu, kas tieši un būtiski ietekmē ar līgumu uzņemto saistību izpildes iespējamību, pieņemšana.
9.2. Puse, kura nav spējusi pildīt savas saistības, par nepārvaramas varas apstākļiem nevar minēt iekārtu vai materiālu defektus, vai to piegādes kavējumus (ja vien minētās problēmas neizriet tieši no nepārvaramas varas), darba strīdus un streikus.
9.3. Nepārvaramas varas sekas nav atbrīvošana no saistībām. Tā ir saistību risinājuma meklēšana, lai savas saistības izpildītu, grozītu atbilstoši apstākļiem, vai izbeigtu un risinātu jautājumu par tā rezultātā radušos prasījumu savstarpēju izpildi.
9.4. Vīrus slimības Covid-19 konstatēšanas fakts pats par sevi valstī vai citā administratīvajā teritorijā nav pamats atsaucei uz nepārvaramu varu. Līguma saistību izpildes grūtības Covid-19 ietekmē ir sagaidāmas un zināmas abām pusēm, un pēc būtības neliedz izpildīt saistības.

10. Līguma grozīšana un izbeigšana
10.1. [bookmark: p177][bookmark: p-602514]Līgumu var grozīt vai izbeigt, pusēm savstarpēji vienojoties un ievērojot Publisko iepirkumu likuma 61. un 64. panta noteikumus. Šāda vienošanās tiek noformēta rakstveidā un kļūst par līguma neatņemamu sastāvdaļu.
10.2. Pasūtītājam ir tiesības atkāpties no līguma, iesniedzot izpildītājam rakstisku paziņojumu, šādos gadījumos:
10.2.1. izpildītājs ir vairāk nekā 1 (viens) mēnesi nokavējis preces piegādes un pakalpojuma sniegšanas termiņu, un termiņa kavējumā nav vainojams pats pasūtītājs;
10.2.2. izpildītājs ir piegādājis līguma noteikumiem neatbilstošu preci vai sniedzis līguma noteikumiem neatbilstošu pakalpojumu, un šī neatbilstība nav vai nevar tikt novērsta 1 (viens) mēneša laikā;
10.2.3. izpildītājs līguma noslēgšanas vai līguma izpildes laikā sniedzis nepatiesas ziņas vai apliecinājumus;
10.2.4. izpildītājs līguma noslēgšanas vai līguma izpildes laikā pārkāpis normatīvo aktu attiecībā uz līguma slēgšanu vai izpildi;
10.2.5. ir pasludināts izpildītāja maksātnespējas process vai iestājušies citi apstākļi, kas liedz vai liegs izpildītājam turpināt līguma izpildi saskaņā ar līguma noteikumiem vai kas negatīvi ietekmē pasūtītāja tiesības, kuras izriet no līguma;
10.2.6. izpildītājam ir piemērotas starptautiskās vai nacionālās sankcijas, vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
10.2.7. izpildītājs pārkāpj vai nepilda citu būtisku līgumā paredzētu pienākumu;
10.2.8. izpildītājs pasūtītājam nodarījis zaudējumus;
10.2.9. ārvalstu finanšu instrumenta vadībā iesaistīta iestāde ir noteikusi ārvalstu finanšu instrumenta finansēta projekta izmaksu korekciju 25 % (divdesmit pieci procenti) vai lielākā apmērā no līgumcenas, un minētā korekcija izriet no izpildītāja pieļauta līguma pārkāpuma;
10.2.10. izpildītājs ir patvaļīgi pārtraucis līguma izpildi, tai skaitā izpildītājs nav sasniedzams juridiskajā adresē;
10.2.11. ārvalstu finanšu instrumenta vadībā iesaistīta iestāde ir konstatējusi normatīvo aktu pārkāpumus līguma noslēgšanas vai izpildes gaitā, un to dēļ tiek piemērota līguma izmaksu korekcija 100 % (viens simts procenti) apmērā;
10.2.12. Ministru kabinets ir pieņēmis lēmumu par attiecīgā struktūrfondu plānošanas perioda prioritāšu pārskatīšanu, un tādēļ pasūtītājam ir būtiski samazināts vai atcelts ārvalstu finanšu instrumenta finansējums, ko pasūtītājs plānoja izmantot līgumā paredzēto maksājuma saistību segšanai;
10.2.13. ir zaudējusi spēku, atcelta vai citu iemeslu dēļ kļuvusi nerealizējama pasūtītājam iesniegtā avansa atmaksas garantija vai garantijas laika saistību izpildes garantija un izpildītājs pēc pasūtītāja pieprasījuma nav to aizstājis ar jaunu līguma noteikumiem atbilstošu;
10.2.14. ārējā normatīvajā aktā noteiktajos gadījumos;
10.2.15. citos līgumā noteiktajos gadījumos.
10.3. Izpildītājam ir tiesības atkāpties no līguma, iesniedzot pasūtītājam rakstisku paziņojumu, ja pasūtītājs vairāk nekā 1 (viens) mēnesi kavē līguma izpildījuma pieņemšanu un kavējumā nav vainojams pats izpildītājs.
10.4. Jebkurai no pusēm ir tiesības vienpusēji atkāpties no līguma, iesniedzot otrai pusei rakstisku paziņojumu, ja nepārvaramas varas apstākļi turpmāku līguma izpildi padara neiespējamu vai ja nepārvaramas varas apstākļi kopā ilguši vairāk par 2 (divi) mēnešiem.
10.5. Līguma neizdevīgums, pārmērīgi zaudējumi, būtiskas nelabvēlīgas izmaiņas izejmateriālu, iekārtu, darbaspēka un citā tirgū, izpildes grūtības un citi līdzīgi apstākļi nav pamats, lai kāda puse atkāptos no līguma, izņemot līgumā tieši noteiktos gadījumus.
10.6. Līgums tiek atcelts paziņojuma kārtībā. Līgums ir uzskatāms par atceltu, ja paziņojuma adresāts 15 (piecpadsmit) dienu laikā pēc paziņojuma saņemšanas neceļ iebildumus.
10.7. [bookmark: p168][bookmark: p-602502]Tiesību atkāpties no līguma vai prasīt līguma atcelšanu var izlietot, ja puse ir tikusi brīdināta par iespējamo vai plānoto atkāpšanos no līguma vai tā atcelšanu un 15 (piecpadsmit) dienu laikā pēc brīdinājuma nosūtīšanas nav novērsusi atkāpšanās vai līguma atcelšanas pamatu.
10.8. Ja līgums tiek izbeigts izpildītāja vainas dēļ, tad:
10.8.1. izpildītājs atlīdzina pasūtītājam visus zaudējumus, kas pasūtītājam radušies saistībā ar līguma izbeigšanu;
10.8.2. pēc pasūtītāja izvēles izpildītājs pieņem atpakaļ visu faktiski piegādāto preci, daļu faktiski piegādātās preces vai arī pasūtītājs patur sev visu faktiski piegādāto preci. Jebkurā gadījumā pasūtītājs ir tiesīgs paturēt sev tikai tādu preci, kas atbilst līguma noteikumiem. Izpildītājs pieņem preci atpakaļ preces piegādes vietā; 
10.8.3. izpildītājs atmaksā pasūtītājam naudu, ko pasūtītājs samaksājis izpildītājam par līguma izpildījumu;
10.8.4. ja pasūtītājs izvēlas paturēt sev visu vai daļu faktiski piegādātās preces, tad pasūtītājs samaksā izpildītājam par preci, ko tas patur sev.
10.9. Ja līgums tiek izbeigts pasūtītāja vainas dēļ, tad:
10.9.1. pasūtītājs pieņem visu faktiski piegādāto preci, kas atbilst līguma noteikumiem;
10.9.2. puses veic savstarpējo norēķinu tādā kārtā, lai izpildītājs būtu saņēmis atlīdzību tikai par to preci, kas faktiski piegādāta, un pakalpojumu, kas faktiski sniegts, un atbilst līguma noteikumiem. Ja pasūtītājs līguma izbeigšanas brīdī ir jau samaksājis par preces piegādi un pakalpojuma sniegšanu, tad izpildītājs naudas summu, kas pārsniedz pasūtītāja pieņemtās preces un sniegtā pakalpojuma cenu, 5 (pieci) dienu laikā atgriež pasūtītājam.
10.10. Ja neviena no pusēm nav vainojama līguma izbeigšanā, vai ja līguma izbeigšanā vainojamas abas puses, tad:
10.10.1. pasūtītājs pieņem visu faktiski piegādāto preci, kas atbilst līguma noteikumiem;
10.10.2. puses veic savstarpējo norēķinu tādā kārtā, lai izpildītājs būtu saņēmis atlīdzību tikai par to preci, kas faktiski piegādāta, un pakalpojumu, kas faktiski sniegts, un atbilst līguma noteikumiem. Ja pasūtītājs līguma izbeigšanas brīdī ir jau samaksājis par preces piegādi, tad izpildītājs naudas summu, kas pārsniedz pasūtītāja pieņemtās preces un sniegtā pakalpojuma cenu, 5 (pieci) darbdienu laikā atgriež pasūtītājam.

11. Līguma izpildes apturēšana uz laiku
11.1. [bookmark: p118][bookmark: p-602421]Lai novērstu neatbilstoši veiktu izmaksu risku ārvalstu finanšu instrumenta finansētā projektā, pasūtītājs ar vienpusēju rakstisku paziņojumu aptur līguma izpildi uz laiku šādos gadījumos:
11.1.1. Ministru kabinetā ir ierosināta attiecīgā ārvalstu finanšu instrumenta plānošanas perioda prioritāšu un aktivitāšu pārskatīšana, un saistībā ar to pasūtītājam var tikt samazināts vai atsaukts ārvalstu finanšu instrumenta finansējums, ko pasūtītājs bija paredzējis izmantot līgumā paredzēto maksājuma saistību segšanai;
11.1.2. [bookmark: p119][bookmark: p-602422][bookmark: p120][bookmark: p-602423]saskaņā ar ārvalstu finanšu instrumenta vadībā iesaistītas iestādes vai Ministru kabineta lēmumu.
11.2. Līguma izpildi var apturēt uz 1 (viens) mēnesi.

12. Strīdu risināšanas kārtība
12.1. Visi strīdi, kas var rasties saistībā ar līguma izpildi, tiek izskatīti pušu savstarpējās sarunās, kas tiek protokolētas (ierakstītas). Ja strīds sarunās netiek atrisināts 15 (piecpadsmit) dienu laikā no strīda izcelšanās dienas, strīda izskatīšana notiek Latvijas Republikas vispārējās jurisdikcijas tiesā pēc pasūtītāja juridiskās adreses.
12.2. No līguma izrietošās saistības apspriežamas saskaņā ar Latvijas Republikas normatīvajiem aktiem.

13. Pušu atbildīgās personas
13.1. Pasūtītāja atbildīgā persona līguma izpildes laikā: {informācija par atbildīgo personu}.
13.2. Izpildītāja atbildīgā persona līguma izpildes laikā: {informācija par atbildīgo personu}.
13.3. Pušu atbildīgajām personām līguma darbības laikā ir šādas tiesības un pienākumi:
13.3.1. saskaņot preces saņemšanas un pakalpojuma sniegšanas laiku;
13.3.2. parakstīt preces / pakalpojuma nodošanas – pieņemšanas aktu, defekta aktu un citus ar līguma izpildi saistītos dokumentus;
13.3.3. pieteikt pretenzijas par līguma saistību nepienācīgu izpildi;
13.3.4. risināt citus organizatoriskus jautājumus, kas saistīti ar līguma izpildi.

14. Nobeiguma noteikumi
14.1. Līgums sastādīts latviešu un angļu valodā 4 (četri) eksemplāros ar vienādu juridisku spēku. Pie katras no pusēm glabājas  viens  līguma eksemplārs latviešu valodā un viens līguma eksemplārs angļu valodā.
14.2. Līgums stājas spēkā dienā, kad to parakstījušas abas puses, un ir spēkā līdz pušu saistību, kas tām pielīgtas ar līgumu, pilnīgai izpildei.
14.3. Līguma 13.1. un 13.2. apakšpunktā minētās puses informācijas izmaiņu vai kontaktpersonas prombūtnes gadījumā attiecīgā puse nekavējoties paziņo par to otrai pusei. Šādā gadījumā nav nepieciešams veikt grozījumus līgumā.
14.4. Puses apņemas neizpaust konfidenciālu informāciju jeb informāciju, kas nav vispārpieejama par otru pusi un līgumu, bez otras puses rakstveida piekrišanas, izņemot normatīvajos aktos noteiktajos gadījumos, visā līguma spēkā esamības laikā un neierobežotu laiku pēc līguma izbeigšanās.
14.5. Ja izpildītājs ir piegādātāju apvienība, tad tās dalībnieki atbild par savām saistībām solidāri kā kopparādnieki.

